SELETUSKIRI

1.ETTEPANEKU TAUST

•Ettepaneku põhjused ja eesmärgid

COVID-19 puhangu otsene ja kaudne mõju suureneb jätkuvalt kõigis liikmesriikides. Praegune olukord on enneolematu ning vaja on võtta nendele oludele kohandatud erakorralisi meetmeid.

Komisjon esitas 13. märtsil 2020 esimese meetmepaketi „Koroonaviirusele reageerimise investeerimisalgatus“ (CRII), mis hõlmab mitut olulist muudatust, mis võimaldavad praegusele olukorrale tõhusamalt reageerida.

Selle algatuse eesmärk oli soodustada investeeringuid Euroopa struktuuri- ja investeerimisfondide rahareservide kasutuselevõtmise kaudu, et kriisiga viivitamata võidelda, ning seda algatust täiendavad lisameetmed, mis on kavandatud koroonaviirusele reageerimise investeerimisalgatuse täiendatud versiooni (CRII+) raames. Ent selleks, et kaitsta kõige haavatavamaid, on vaja võtta veel meetmeid, sealhulgas ka muudes poliitikavaldkondades.

Koroonaviiruse kriis kujutab endast ka enneolematut väljakutset, kuidas enim puudust kannatavate isikute jaoks loodud Euroopa abifondi (FEAD) raames selliseid isikuid toetada ja abi kätte toimetada.

Kõige olulisem on see, et kriis ohustab enim puudust kannatavaid isikuid, kes kuuluvad kõige haavatavamatesse ühiskonnarühmadesse. Seetõttu tuleb kiiresti võtta erimeetmeid, et kaitsta neid selle haiguse eest, ja tagada, et FEADi abi ikkagi jõuaks nendeni, näiteks tehes kättesaadavaks vajalikud isikukaitsevahendid. Toidu ja esmase materiaalse abi jaotamist ning sotsiaalse kaasatuse toetamist takistavad üha enam logistikapiirangud ja inimressursside vähesus, mis tulenevad eelkõige karantiinist ja pakilisest vajadusest hoida suhtlemisdistantsi, et piirata viiruse levikut. Paljusid vabatahtlikke, kellest fond sõltub, ei saa enam selle tegevusse kaasata, kuna sageli kuuluvad nad rühmadesse, kellel on suurem oht jääda COVID-19 põhjustatud raskesse haigusse. Siiski on vaja endiselt tagada, et abi jõuaks enim puudust kannatavate isikuteni, näiteks võttes kasutusele uued abi kättetoimetamise viisid, mis tagavad kõigi FEADi rakendamises osalevate inimeste ja enim puudust kannatavate isikute ohutuse.

FEADi määrus peaks seega võimaldama korraldusasutustel, partnerorganisatsioonidel ja muudel fondi rakendamises osalejatel kiiresti reageerida selliste sihtrühmade uutele vajadustele, kellele käesolev kriis tekitab veel omakorda raskusi.

Sellest tulenevalt teeb komisjon ettepaneku muuta FEADi määrust, et reageerida probleemidele, millega avaliku sektori asutused ja partnerorganisatsioonid puutuvad kokku FEADi rakendamisel COVID-19 puhangu ajal.

Kooskõlas Euroopa struktuuri- ja investeerimisfondide jaoks kavandatud muudatustega tehakse ettepanek võtta vastu erisätted, mis võimaldavad liikmesriikidel kiiresti kehtestada praeguse hädaolukorraga toimetulekuks vajalikud meetmed. Nii nagu Euroopa struktuuri- ja investeerimisfondide puhul, tehakse samuti ettepanek, et selliste FEADist toetatavate tegevuste kulud, millega suurendatakse COVID-19 puhanguga seotud kriisile reageerimise suutlikkust, peaksid olema rahastamiskõlblikud alates 1. veebruarist 2020. Samuti tehakse ettepanek, et rakenduskava teatavate elementide muutmiseks, mille eesmärk on tulla toime COVID-19 puhanguga, ei ole vaja komisjoni heakskiitvat otsust. Ettepanekuga nähakse ametiasutustele ette ka võimalus anda toiduabi / esmast materiaalset abi elektrooniliste vautšerite kujul, kuna see vähendab toidu / esmase materiaalse abi kättetoimetamise käigus nakkusohtu.

Lisaks nendele muudatustele antakse võimalus täita selle erandliku perioodi jooksul teatavaid õigusnõudeid paindlikult. Tehakse ettepanek, et erandkorras sellel aastal pikendatakse rakenduskava elluviimise aastaaruande esitamise tähtaega, ning selgitatakse, et liikmesriigid võivad kohandada kontrolli- ja auditimenetlusi viirusepuhangu ajal. Samuti tehakse ettepanek lisada erisätted, mis käsitlevad toetusesaajate kantud kulude rahastamiskõlblikkust juhul, kui toidu / esmase materiaalse abi kättetoimetamine või sotsiaalabi osutamine viibib või kui tegevused peatatakse või neid ei viida täielikult ellu.

Selleks et tagada, et kogu fondist saadavat toetust saaks kasutada selleks, et minimeerida rahvatervisekriisi mõju enim puudust kannatavatele isikutele, on ajutise ja erakorralise meetmena vaja ette näha ajutine ELi eelarvest 100 % kaasrahastamise võimalus, ilma et see piiraks tavaolukorras kohaldatavaid õigusnorme.

•Kooskõla poliitikavaldkonnas praegu kehtivate õigusnormidega

Käesolev ettepanek on kooskõlas poliitikavaldkonnas kehtivate õigusnormidega, eelkõige sätetega, mille komisjon on esitanud vastusena COVID-19 puhangule Euroopa struktuuri- ja investeerimisfondide kohta CRII ja CRII+ raames.

•Kooskõla muude liidu tegevuspõhimõtetega

Käesolev ettepanek on kooskõlas muude Euroopa Komisjoni vastuvõetud ettepanekute ja algatustega, eelkõige ettepanekutega, mille komisjon on vastu võtnud Euroopa struktuuri- ja investeerimisfondide kohta, et reageerida COVID-19 puhangule. See kuulub ka komisjoni vastuvõetud teise õigusaktide paketti, mis sisaldab ühissätete määruse muutmise ettepanekuid.

2.ÕIGUSLIK ALUS, SUBSIDIAARSUS JA PROPORTSIONAALSUS

•Õiguslik alus